Koeël uiteindelik uit ná aanval op kleinhoeweMatthew Joubert voor die voorval. Foto: Verskaf Matthew Joubert (20) kan nou begin “fokus op gesond raak” nadat hy byna twee weke gelede tydens ŉ aanval op ŉ kleinhoewe buite Pretoria in die bors geskiet is. “Die koeël is Woensdag tydens ŉ operasie uitgehaal. Matthew kan nou fokus op gesond raak. Die Zuid-Afrikaans-hospitaal was die beste ondervinding ooit,” het Nicky, Matthew se ma, aan Maroela Media gesê. “Die koeël is deur ŉ sersant van die Cullinan-polisie afgehaal en alles is nou in polisiehande. Ons hoop dit kan tot ŉ inhegtenisneming lei.” Matthew is verlede Maandag omstreeks 19:00 op sy gesin se kleinhoewe buite Cullinan geskiet. Matthew en sy ouer broer, Gideon (23), boer daar met inheemse bokke terwyl hul pa, Gideon (51), as konsultant vir ŉ IT-maatskappy werk. ŉ Onbekende aantal aanvallers het weggekruip en hom uit die bloute in die bors met ŉ kleinkaliber-vuurwapen geskiet toe hy die duiwehok gaan toemaak het. Hy het bebloed teruggehardloop na die huis waar hy voor sy ouers inmekaargesak het. Matthew is na ŉ private hospitaal in die noorde van die stad gehaas en ŉ dag later ontslaan. Volgens Nicky het ŉ dokter daar gesê hulle kan nie die koeël uithaal nie, want dit sit in sy bors in die senuwees van sy ribbe vas. Matthew se ouers is glo ingelig as die dokters die koeël verwyder, kan hy dalk die gebruik van sy linkerarm verloor. Hy is verlede Woensdag vir ŉ tweede mening na ŉ chirurg wat Vrydag probeer het om die koeël, wat sowat 5 mm onder die vel was, onder lokale verdowing te verwyder. Die koeël was egter te glibberig en het bly rondskuif, waarna Matthew na die Zuid-Afrikaans-hospitaal verwys is sodat die koeël onder narkose verwyder kan word. Die Cullinan-polisie ondersoek ŉ saak van poging tot moord. Niemand is nog in verband met die voorval in hegtenis geneem nie. Lees die vorige berigte oor Matthew Joubert op Maroela Media.